b'\n_START_ARTICLE_\nLodis\n_START_SECTION_\nIstorija\n_START_PARAGRAPH_\nLodis buvo gal\xc5\xb3 kaimas, kur\xc4\xaf rom\xc4\x97nai vadino Laus Pompeia (tikriausiai konsului Gn\xc4\x97jui Pomp\xc4\x97jui Strabonui atminti). Kaimas buvo svarbus, nes \xc4\x8dia rom\xc4\x97n\xc5\xb3 kelias kirto Ados up\xc4\x99. D\xc4\x97l svarbios pozicijos miestie\xc4\x8diai gavo Romos imperijos pilietyb\xc4\x99, nors daugelis j\xc5\xb3 buvo galai._NEWLINE_III a. Lodis tapo vyskupyst\xc4\x97s centru, o pirmasis vyskupas \xc5\xa0v. Basianas - miesto glob\xc4\x97ju._NEWLINE_Apie 1000 m. Lodis tapo laisvu miestu ir ar\xc5\xa1iai gyn\xc4\x97 nepriklausomyb\xc4\x99 nuo Milano, kuris j\xc4\xaf sugriov\xc4\x97 1111 m. Senojo miesto vietoje dabar yra Lodi Vekijo, o \xc5\xa0v. Romos imperatorius Frydrichas I Barbarosa atstat\xc4\x97 miest\xc4\x85 dabartin\xc4\x97je vietoje 1158 m._NEWLINE_Nuo 1220 m. miestie\xc4\x8diai kelis de\xc5\xa1imtme\xc4\x8dius u\xc5\xbesiimin\xc4\x97jo hidrauline in\xc5\xbeinerija: buvo i\xc5\xa1kasta daugyb\xc4\x97 kilometr\xc5\xb3 kanal\xc5\xb3, kad vanduo patektu \xc4\xaf sausus laukus, kuriuos vanduo pavert\xc4\x97 svarbiausia \xc5\xbeem\xc4\x97s \xc5\xabkio teritorija visame regione._NEWLINE_Nuo XIV a. miest\xc4\x85 vald\xc4\x97 Viskon\xc4\x8diai, kurie \xc4\x8dia pastat\xc4\x97 pil\xc4\xaf. 1423 m. antipopie\xc5\xbeius Jonas XIII Lod\xc5\xbeio katedroje paskelb\xc4\x97 bul\xc4\x99, kuria su\xc5\xa1auk\xc4\x97 Konstanco susirinkim\xc4\x85. \xc5\xa0is susirinkimas u\xc5\xbebaig\xc4\x97 Vakar\xc5\xb3 schizm\xc4\x85._NEWLINE_1454 m. Lodyje susitiko \xc4\xafvairi\xc5\xb3 Italijos valstyb\xc4\x97li\xc5\xb3 atstovai ir pasira\xc5\xa1\xc4\x97 Lod\xc5\xbeio taikos sutart\xc4\xaf, nor\xc4\x97dami suvienyti Italij\xc4\x85. Taika truko tik 40 met\xc5\xb3._NEWLINE_Miest\xc4\x85 paeiliui vald\xc4\x97 Sforcos, Pranc\xc5\xabzija, Ispanija, Austrija. 1786 m. Lodis tapo Lod\xc5\xbeio provincijos sostine, o 1815-1859 m. provincijai priklaus\xc4\x97 Krema._NEWLINE_1796 m. gegu\xc5\xbe\xc4\x97s 10 d. Napoleonas Bonapartas laim\xc4\x97jo savo pirm\xc4\x85 m\xc5\xab\xc5\xa1\xc4\xaf kaip generolas, nugal\xc4\x97damas austrus prie Lod\xc5\xbeio. XIX a. antroje pus\xc4\x97je Lodis i\xc5\xa1augo u\xc5\xbe miesto sien\xc5\xb3 d\xc4\x97l ekonomin\xc4\x97s pl\xc4\x97tros ir gele\xc5\xbeinkelio linij\xc5\xb3 tiesimo po Italijos suvienijimo.'